Document ID: 32000D0252

Komission päätös,
tehty 17 päivänä maaliskuuta 2000,
väliaikaisista luetteloista kolmansien maiden laitoksista, joista jäsenvaltiot sallivat jauhelihan ja raakalihavalmisteiden tuonnin, tehdyn päätöksen 1999/710/EY muuttamisesta
(tiedoksiannettu numerolla K(2000) 700)
(ETA:n kannalta merkityksellinen teksti)
(2000/252/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sellaisten kolmannen maan laitosten väliaikaisten luetteloiden laatimista siirtymäkauden ajaksi koskevista yksityiskohtaisista säännöistä, joista jäsenvaltioilla on lupa tuoda tiettyjä eläintuotteita, kalastustuotteita ja eläviä simpukoita, 22 päivänä kesäkuuta 1995 tehdyn neuvoston päätöksen 95/408/EY(1), sellaisena kuin se on muutettuna päätöksellä 98/603/EY(2), ja erityisesti sen 2 artiklan 1 kohdan ja 7 artiklan,
sekä katsoo seuraavaa:
(1) Alustava luettelo jauhelihaa ja raakalihavalmisteita tuottavista laitoksista on laadittu komission päätöksellä 1999/710/EY(3).
(2) Brasilia, Chile, Unkari, Israel, Puola ja Thaimaa ovat lähettäneet luettelon laitoksista, jotka tuottavat jauhelihaa ja raakalihavalmisteita ja joiden osalta toimivaltaiset viranomaiset todistavat, että ne ovat yhteisön sääntöjen mukaiset.
(3) Alustavat luettelot jauhelihaa ja raakalihavalmisteita tuottavista laitoksista voidaan siis laatia Brasiliasta, Chilestä, Unkarista, Israelista, Puolasta ja Thaimaasta noudattaen päätöksessä 95/408/EY tiettyjen maiden osalta määrättyä menettelyä.
(4) Eräät kolmannet maat eivät ole lähettäneet laitosluettelojaan ajoissa. Tämän vuoksi on tarpeen siirtymätoimenpiteenä pidentää määräaikaa näiden kolmansien maiden raakalihavalmisteiden tuonnille, jotta kauppa ei häiriintyisi.
(5) Tässä tapauksessa jäsenvaltioiden on itse varmistettava, että laitokset, joista ne tuovat raakalihavalmisteita, täyttävät vaatimukset, jotka ovat yhtä tiukat kuin yhteisön vaatimukset.
(6) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Lisätään tämän päätöksen liitteen teksti päätöksen 1999/710/EY liitteeseen.
2. Jäsenvaltiot saavat sallia 1 päivään syyskuuta 2000 asti raakalihavalmisteiden tuonnin laitoksista, jotka sijaitsevat muussa kolmannessa maassa kuin päätöksen 1999/710/EY liitteessä luetelluissa kolmansissa maissa.
2 artikla
Tämä päätös on osoitettu jäsenvaltioille.
Tehty Brysselissä 17 päivänä maaliskuuta 2000.

Labels: 0
3
17
5